Nikkō

Japoniako erdialdean dagoen hiria da, Honshuko uhartean Tokiotik iparraldera. 2012ko erroldaren arabera 90.071 biztanle ditu. Tochigi prefeturako hiri ezagunena da, izan ere UNESCOk Gizateriaren Ondare izendatu baititu bertako tenplu eta santutegiak. Japoniako toki turistikoenetako bat bihurtu da beraz.

## Etimologia 
*Nikkō* izenak "eguzki argia" esan nahi du.

## Geografia 
Tochigi prefeturako mendialdean kokaturik dago, Tokiotik 140&nbsp;km eta prefeturako hiriburua den Utsunomiyatik 35&nbsp;km mendebaldera.

Azalera handia duen udalerria da, 1.449'87&nbsp;km², Japoniako hirugarren zabalena hain zuzen ere. Nikkō Parke Nazionalak hartzen du azaleraren gehiengoa. Altuera diferentzia handiak ditu bere lurraldean, 200 metrotatik hasi eta 2.000 metrotik gorako mendiak baititu. Honi esker Tokiotik gertu egon arren Hokkaidō uhartearen antzeko klima du, batazbesteko tenperatura 7&nbsp;°C-koa izanik, udan maximoak 22&nbsp;°C eta neguan minimoak -8&nbsp;°C.

Nikkō erdigunea tenpluetara doan 119 errepide zuzenaren inguruan luzatzen da eta ertzetan jatetxeak, dendak eta ostatuak daude. Aipatzekoa da JR geltokia, Frank Lloyd Wright arkitektuak diseinaturiko egurrezko eraikin elegantea. Errepidea Daiya ibairaino iristen da eta gaur erabiltzen den zubi berriaren ondoan egurrezko *Shinkyo* zubi gorria dago. Tenpluen muinoaren ezkerrsaldean Tamozawa auzoa dago eta bertan daude Lorategi Botanikoak.

## Historia 
Tradizioak dioenez Shōdō Shōnin monjeak iparraldera bidean 766 urtean Daiya ibaia gurutzatu zuen bi suge erraldoiren laguntzarekin eta bertan Rinnō-ji tenplua ezarri zuen. Ondoren, 784ean, Chūzen-ji tenplua eraiki zen ondoan eta bi tenplu hauen inguruan eratuz joan zen herria. 1617an Nikkō Tōshō-gū santutegia eraiki zen eta Tokugawa Ieyasu shoguna bertan ehortzi zenez bisitari asko erakarri zituen Nikkōk eta Edotik (Tokio) zetozen errepideak hobetu zituzten. 1636an *Shinkyo* eraiki zen shogunak eta mezulari inperialak *Tōshō-gū* santutegira etortzeko. Gaurko zubia 1907koa da, zaharra uholdeak eraman baitzuen.

Meiji berrezarkuntzan mendialdeko opor-leku bihurtu zen hainbat *onsen* zituelako, batez ere 1889an herri bihurtu eta 1890ean trena iritsi zenean. Bereziki gustokoa zuten Japonian zeuden atzerritarrek. 1954ean hiri bihurtu zen.

1999an Nikkōko tenplu eta santutegiak Gizateriaren Ondare izendatu zituen UNESCOk.

## Ekonomia 
Nikkōn dagoen jarduena nabariena turismoa bada ere, ur-jauziei esker indar hidroelektriko handia lortzen du. Honetaz gain kobre eta aluminio meatzeak ere baditu.

## Ondasun nabarmenak 
* Nikkōko tenplu eta santutegiak:
** *Tōshō-gū* santutegia.
** *Rinnō-ji* tenplua.
** *Futarasan* santutegia.
* Nikkō Parke Nazionala:
** Chūzenji aintzira.
** Kegon ur-jauzia.
** Nantai mendia.
** Nikkō-Shirane mendia.
* *Onsen*-ak (ur termaleko bainuetxeak): Yashio-no-Yu, Yumoto eta Chūzenji besteak beste.
* *Shinkyo* zubia.
* Lorategi Botanikoak

## Iruditegia 

Irudi:NikkoKyozo4964.jpg|Tōshō-gū.
Irudi:Taiyuin Honden Ai no ma.jpg|Rinnō-ji.
Irudi:Nikko Futarasan Honden M3325.jpg|Futarasan.
Irudi:NikkoShinkyo5593.jpg|Shinkyo zubia Daiya ibaiaren gainean.
Irudi:Lake chuzenji and kegon waterfall.jpg|Nikkō Parke Nazionala.
Irudi:Mount nantai and lake chuzenji.jpg|Nantai mendia eta Chūzenji aintzira.
Irudi:Mt.Nikkō-Shirane.jpg|Nikkō-Shirane mendia.

## Hiri senidetuak 
* 

## Hiritar ezagunak 
* Masaru Ibuka (1908-1997), Sony-ren sortzailea.

## Kanpo estekak 
*  Nikkō hiriaren webgune ofiziala.
*  Nikkōko Turisten Elkartea.